หวั่นตปท.หนี แนะคงที่ดบ.
สมาคม บจ.สำรวจซีอีโอบาทแข็ง หวั่นทุนต่างชาติไหลกลับสหรัฐกระทบ แนะคงดอกเบี้ยไว้
29 เม.ย. 2556

สมาคม บจ.สำรวจซีอีโอบาทแข็ง หวั่นทุนต่างชาติไหลกลับสหรัฐกระทบ แนะคงดอกเบี้ยไว้
นายชนินท์ ว่องกุศลกิจ ประธานเจ้าหน้าที่บริหาร บริษัท บ้านปู กล่าวในฐานะนายกสมาคมบริษัทจดทะเบียนไทย ว่า ขณะนี้ทางสมาคมอยู่ระหว่างการจัดทำผลสำรวจของผู้บริหาร (ซีอีโอ เซอร์เวย์) บริษัทจดทะเบียน (บจ.) เพื่อต้องการทราบความคิดเห็นกรณีเงินบาทที่แข็งค่าอย่างรวดเร็วในขณะนี้ เพราะเห็นว่าทางภาครัฐในส่วนของธนาคารแห่งประเทศไทย (ธปท.) ได้พยายามออกมาเตือนเรื่องค่าเงินบาทที่ปรับตัวแข็งค่ารวดเร็วในระยะสั้น
อย่างไรก็ตาม ภาคเอกชนเองมีความรู้สึกว่าปริมาณเงินไหลเข้ามามากเกินไป และมีข้อหวั่นเกรงว่าหากเศรษฐกิจของประเทศสหรัฐมีการฟื้นตัวเร็ว อาจทำให้มีการปรับขึ้นอัตราดอกเบี้ย ส่งผลให้มีการดึงเงินกลับ ซึ่งจะทำให้กระแสเงินทุนที่ไหลเข้าลงทุนในไทย กลับทิศกลายเป็นเงินทุนไหลออก สภาพคล่องตึงตัว และจะกระทบกับผู้ประกอบการที่ได้กู้เพื่อนำเงินไปขยายธุรกิจหรือขยายการลงทุนในช่วงก่อนหน้านี้
“สัญญาณที่พบคือขณะนี้ข้อมูลหลายๆ อย่างดูแปลกไป ข้อแรกคือเศรษฐกิจของสหรัฐจะมีการฟื้นตัวในช่วงไตรมาสแรกนี้ และหากฟื้นตัวดีต่อเนื่อง เงินอาจไหลกลับได้ ข้อ 2 คือในช่วงนี้ของปีที่แล้ว กลุ่มประเทศยุโรปมีปัญหาทางด้านเศรษฐกิจ แต่ขณะนี้เศรษฐกิจยูโรโซนเริ่มมีเสถียรภาพมากขึ้น ดอกเบี้ยของอิตาลีและสเปนที่เคยขึ้นไปสูงระดับ 7-8% ขณะนี้ลดต่ำลงในระดับ 4% สิ่งเหล่านี้เป็นสิ่งที่เราต้องระวัง” นายชนินท์ กล่าว
นายกสมาคมบริษัทจดทะเบียนไทย กล่าวว่า เพื่อความไม่ประมาทมีข้อเสนอแนะให้บริษัทจดทะเบียนหรือผู้ประกอบการที่กู้เงินเพื่อนำมาลงทุนขณะนี้ ป้องกันความเสี่ยงไว้ด้วยการปรับดอกเบี้ยให้เป็นอัตราคงที่ เพื่อล็อกต้นทุนดอกเบี้ยไว้
ทั้งนี้ ประเมินว่าหากเกิดภาวะเงินทุนไหลกลับ นอกจากจะกระทบกับส่วนของฟากธุรกิจแล้ว เห็นว่าอาจกระทบต่อภาคครัวเรือนที่ได้ไปกู้เงินมาเพื่อลงทุนในอสังหาริมทรัพย์ หรือแม้แต่การลงทุนในหุ้นได้ เพราะหากเงินไหลออกย่อมส่งผลกระทบต่อตลาดหุ้นอย่างแน่นอน
เมื่อเร็วๆ นี้ กระทรวงพาณิชย์ สหรัฐ เพิ่งเปิดเผยรายงานผลิตภัณฑ์มวลรวมภายในประเทศ (จีดีพี) ในไตรมาสแรกเติบโตเพียง 2.5% ซึ่งต่ำกว่าคาดการณ์ที่ 2.8-3% แต่ก็แข็งแกร่งขึ้นเมื่อเทียบกับไตรมาส 4 ปี 2555 ที่ขยายตัวเพียง 0.4%